ПРЕДЛОГ ЗАКОНА О ИЗМЕНАМА И ДОПУНАМА

ЗАКОНА О ФИНАНСИРАЊУ ПОЛИТИЧКИХ АКТИВНОСТИ

Члан 1.

У Закону о финансирању политичких активности („Службени гласник РС”, бр. 43/11 и 123/14), у члану 2. алинеја пета мења се и гласи:

„– „изборна кампања”представља скуп активности политичких субјеката које почињу од дана расписивања избора и окончавају се даном проглашења коначних изборних резултата, у сврху јавног представљања учесника у изборима и њихових изборних програма и позивања бирача да за њих гласају, oдносно да не гласају за друге учеснике на изборима и које обухватају: рад са бирачима и чланством; организовање и одржавање скупова; промоцију, израду и поделу рекламног материјала, брошура, лифлета и публикација; политичко оглашавање; истраживањe јавног мњења, медијске, маркетиншке, ПР и консултантске услуге; спровођење обука за страначке активности, као и друге сличне активности; остале активности чији су трошкови недвосмислено повезани са изборном кампањом;”.

Члан 2.

У члану 23. став 1. мења се и гласи:

„Трошкови изборне кампање су трошкови свих активности које се сматрају изборном кампањом у смислу члана 2. алинеја пета овог закона.”

После става 1. додају се нови ст. 2‒4. који гласе:

„За спровођење активности у оквиру изборне кампање, политичким субјектима је забрањено да користе средства буџета Републике Србије, буџета аутономне покрајине и буџета јединице локалне самоуправе, којима кандидати на изборима и изборним листама, као јавни функционери, државни службеници, службеници у аутономној покрајини и јединици локалне самоуправе или непосредно изабрана лица, располажу за потребе обављања својих службених дужности.

Политичким субјектима је забрањено да у току изборне кампање, изузев јавних услуга и добара додељених у складу са чланом 6. став 2. овог закона, користе друге јавне ресурсе, укључујући службене просторије, возила, вебсајтове и инвентар државних, покрајинских и локалних органа, јавних установа и јавних предузећа, осим оним јавним функционерима који користе јавне ресурсе ради заштите личне безбедности, уколико је таква употреба јавних ресурса уређена прописима из те области или одлуком служби које се старају о безбедности функционера.

Политички субјект може да користи за изборну кампању просторије и услуге органа и организација из члана 6. став 1. овог закона уколико су те просторије и услуге доступне под једнаким условима свим политичким субјектима, на основу јавно доступне одлуке тих органа и организација и под условом да они могу да обезбеде коришћење просторија и услуга током изборне кампање сваком политичком субјекту који је за то правовремено исказао интересовање.”

Досадашњи ст. 2. и 3. постају ст. 5. и 6.

Члан 3.

У члану 32. став 4. после речи: „Агенције” додају се речи: „и у року који одреди Агенција, а који у току изборне кампање не може бити дужи од три дана”.

Члан 4.

У члану 35. после става 2. додаје се нови став 3. који гласи:

„Поступак у коме се одлучује да ли постоји повреда овог закона у изборној кампањи може се покренути и на основу пријаве политичке странке, коалиције политичких странака или групе грађана која је подносилац проглашене изборне листе, односно предлагач кандидата на изборима.”

У досадашњем ставу 3. који постаје став 4. после речи: „субјекта” додају се речи: „против којег је поступак покренут у року од 24 часа од пријема пријаве”.

После досадашњег става 4. који постаје став 5. додају се ст. 6. и 7. који гласе:

„Агенција је дужна да по пријави која се односи на повреду овог закона у изборној кампањи, у року од пет дана од дана пријема потврде да је политички субјект обавештен о пријави из става 3. овог члана и, ако су тражени, након истека рока за доставу података из члана 32. ст. 3. и 4. овог закона, донесе решење којим се утврђује да је или да није дошло до повреде овог закона у изборној кампањи.

Агенција је дужна да решење из става 6. овог члана објави на свом вебсајту у року од 24 часа од доношења.”

Члан 5.

Овај закон ступа на снагу осмог дана од дана објављивања у „Службеном гласнику Републике Србије”.